KIRJALLINEN KYSYMYS P-0461/01 esittäjä(t): Rosemarie Müller (PSE) komissiolle. Tributyylitinaa (TBT) koskeva kielto.



Virallinen lehti nro 235 E , 21/08/2001 s. 0209 - 0210



KIRJALLINEN KYSYMYS P-0461/01 esittäjä(t): Rosemarie Müller (PSE) komissiolle (13. helmikuuta 2001) Aihe: Tributyylitinaa (TBT) koskeva kielto Tutkijat ovat yksimielisiä siitä, että tributyylitina (TBT) vaikuttaa voimakkaan ympäristöhormonin tavoin ts. vaurioittaa ihmisten ja eläinten hormonijärjestelmää. Tätä kemikaalia käytetään kuitenkin edelleen venemaaleissa torjumaan levien kasvua sekä raskaissa tekstiileissä säilöntäaineena. Kansainvälinen merenkulkujärjestö (IMO) pyrkii kieltämään tributyylitinan käytön maailmanlaajuisesti. Kiellon on määrä tulla voimaan jo 1.1.2003. Ainakin yksi EU:n jäsenvaltio aikoo kieltää tämän aineen käytön jo vuonna 2001 ja on ilmoittanut siitä komissiolle. Tukeeko komissio tavoitetta maailmanlaajuisen käyttökiellon voimaan saattamisesta 1.1.2003? Ottaen huomioon lainsäädäntömenettelyn keston ja siirtymäajan EU:ssa eikö olisi tarpeen jo nyt esittää lainsäädäntöehdotus TBT:n kieltämiseksi? Erkki Liikasen komission puolesta antama vastaus (5. huhtikuuta 2001) Orgaanisten tinayhdisteiden, erityisesti tributyylitinan (TBT) riskit vesiympäristölle myönnetään laajalti. Komissio tukee sen vuoksi täysin Kansainvälisen merenkulkujärjestön IMO:n ympäristönsuojelukomitean ehdotusta, jonka mukaan orgaanisia tinayhdisteitä sisältävien laivamaalien käyttö torjunta-aineina olisi kiellettävä maailmanlaajuisesti 1. tammikuuta 2003 mennessä. Yhteisössä tributyylititaanin käyttöä ja markkinointia laivamaaleissa rajoitetaan tiettyjen vaarallisten aineiden ja valmisteiden (tinan, pentakloorifenolin ja kadmiumin)markkinoille saattamisen ja käytön rajoittamisesta 26. toukokuuta 1999 annetulla komission direktiivillä 1999/51/EY(1), jolla 27. heinäkuuta 1996 annetun neuvoston direktiivin 76/769/ETY(2) liitettä I muutetaan viidennen kerran. Rajoitusten mukaan TBT:tä saa käyttää eliönestomaaleissa vain yli 25 metrin pituisissa laivoissa, jos eliönestotuotteesta vapautuu TBT:tä säännöstellysti. TBT:n käyttö alle 25 metrin pituisissa laivoissa sekä yhteisön sisävesillä on kielletty. Direktiiviä 1999/51/EY hyväksyttäessä suurin osa jäsenvaltioista päätti odottaa IMO:n päätöstä kieltää TBT maailmanlaajuisesti ennen kuin kielto otetaan käyttöön yhteisössä. Ajateltiin, ettei yksipuolisella päätöksellä olisi vaikutusta valtamerilaivoihin. Direktiivissä säädetään sen vuoksi säännösten tarkistamisesta ennen 1. tammikuuta 2003. Komissio seuraa tarkkaan asioiden kehittymistä IMO:ssa, erityisesti lokakuussa 2001 järjestettävän diplomaattikonferenssin valmisteluja, jossa päätös TBT:n maailmanlaajuisesta kieltämisestä tullaan todennäköisesti tekemään. Kun päätös on tehty, komissio valmistelee välittömästi direktiivin, jolla direktiivi 76/769/ETY mukautetaan tekniseen kehitykseen. Direktiivi valmistellaan komiteamenettelyä noudattaen, jolloin sen valmistuminen kestäisi kolmesta kuuteen kuukautta. Tällöin jäsenvaltioille jäisi riittävästi aikaa saattaa säännökset osaksi kansallista lainsäädäntöä ennen 1. tammikuuta 2003. Mitä tulee orgaanisten tinayhdisteiden käyttämiseen tekstiilituotteissa, komissio aikoo pyytää jäsenvaltioita toimittamaan kaikki tarvittavat tiedot käytön mahdollisista riskeistä. Sen jälkeen asia voidaan ottaa esille direktiivin 76/769/ETY nojalla perustetussa markkinoille saattamisen rajoituksia käsittelevässä työryhmässä. Komissio ehdottaa tarvittaessa rajoituksia orgaanisten tinayhdisteiden käytölle tekstiilituotteissa, kun tarvittavat neuvottelut on käyty ja arviot tehty. (1) EYVL L 142, 5.6.1999. (2) EYVL L 262, 27.9.1976.